Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 283/12/5508	Ružomberok, 12.11.2012
EEČ : 2-42-120-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
obv. XXXXX vyhlásil, že spáchal skutok pre ktorý je stíhaný, obvinený uhradil poškodenej XXXXX, zastúpenej XXXXX, nar. 18.01.1984,  požadovanú škodu vo výške 3.500,- Eur, poškodenej VšZP uhradil 681,33 Eur. Obv. Vyšný zložil na účet Okresnej prokuratúry v Ružomberku peňažnú sumu na všeobecne prospešné účely vo výške 30,- Eur, pričom adresátom tejto sumy je LIKAVA - Domov sociálnych služieb a zariadenie pre seniorov so sídlom v Likavke č. 9, okres XXXXX, IČO 00647781, číslo účtu 8339640150/5600, vedený v Dexia banka, pobočka XXXXX, kde z uvedenej sumy patrí štátu na peňažnú pomoc obetiam trestnej činnosti 50% podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom OR PZ v Ružomberku pod spisovou značkou ORP-53/DI-RK-2012.
dňa 30.05.2012 o 14.50 h vykonával jazdu na osobnom motorovom vozidle zn. Škoda Fábia, ev. č. DK-813AM v Ružomberku po ulici Námestie slobody, smerom na ulicu Dončovu, pričom sa plne nevenoval riadeniu vozidla, v dôsledku čoho na priechode pre chodcov na ulici Námestie slobody nedal prednosť tu prechádzajúcej maloletej chodkyni XXXXX, nar. XXXXX, ktorá vykonávala chôdzu smerom od ulice Ľ. Fullu, následkom čoho došlo ku stretu jeho vozidla a maloletej chodkyne, ktorá utrpela zlomeninu lebečnej kosti spánkovej vľavo  a otras mozgu ťažšieho stupňa s dobou liečenia a obmedzenia obvyklého spôsobu života v trvaní 4 až 5 týždňov, 

Odôvodnenie: 
            Uznesením povereného príslušníka, OR PZ ODI XXXXX sp. zn. ORP-53/DI-RK-2012 z 26.07.2012 bolo podľa § 206 ods. 1 Tr. por. vznesené obvinenie  XXXXX pre prečin ublíženia na zdraví podľa § 158 Trestného zákona, na tom skutkovom základe tak, ako je to uvedené vo výrokovej časti tohto uznesenia.  
     	
             Spáchanie skutku bolo obvinenému okrem jeho priznania preukázané aj výpoveďami svedkov XXXXX, XXXXX, záznamom z dopravnej nehody, lekárskymi správami, odbornými vyjadreniami a ďalšími listinnými dôkazmi.
            
             Preskúmaním príslušného spisového materiálu som zistil, že v predmetnej veci  sa  koná  o prečine, na  ktorý zákon ustanovuje trest odňatia slobody,  ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.
           
            XXXXX uzavrel pred probačným a mediačným úradníkom na Okresnom súde v Ružomberku dohodu o zmieri s poškodenou XXXXX, zastúpenou matkou XXXXX dňa 29.10.2012, v rámci ktorej obvinený a poškodená konštatovali, že ich vzájomná dohoda z 15.08.2012, v rámci ktorej obvinený uhradil poškodenej požadovanú škodu vo výške 3.500,- Eur, je platná a naplnená, poškodenej VšZP uhradil 681,33 Eur.     
	 
             XXXXX slobodne, vážne, zrozumiteľne a určito vyhlásil, že spáchal skutok, za ktorý je stíhaný.	
            
             XXXXX zložil na účet Okresnej prokuratúry v Ružomberku peňažnú sumu vo výške 30,- Eur, pričom adresátom tejto sumy je LIKAVA - Domov sociálnych služieb a zariadenie pre seniorov so sídlom v Likavke č. 9, okres XXXXX, IČO 00647781, číslo účtu 8339640150/5600, vedený v Dexia banka, pobočka XXXXX, kde z uvedenej sumy patrí štátu na peňažnú pomoc obetiam trestnej činnosti 50% podľa osobitného zákona.

Poškodená spolu s obvineným pri uzatváraní zmieru uviedli, že súhlasia s výškou sumy určenej na všeobecne prospešné účely, ktorú obvinený zložil na účet Okresnej prokuratúry XXXXX. 
        
Táto suma je primeraná závažnosti spáchaného trestného činu.
      
XXXXX a poškodená s týmto spôsobom vybavenia veci v prípravnom konaní vyslovili súhlas. 
    	
Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 
	 
Preto som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor